# J E G Y Z Ő K Ö N Y V

amely felvételre került, 2018. május 25.-én 10:30 órakor a **Balaton-nagyberek Vizitársulat,** 8646 Balatonfenyves, Nimród u. 4. szám alatt ( HUBERTUS HOF Konferencia központ) megtartott küldöttgyűléséről

Jelen vannak: A küldöttek a jelenléti ív szerint szavazati joggal

Az intéző bizottság elnöke és tagjai szavazati joggal

A felügyelő bizottság elnöke és tagjai szavazati joggal

Dd.-i VIZIG tanácskozási joggal felruházva

**Csató András** az intéző bizottság elnöke üdvözli a megjelenteket és a küldöttgyűlést megnyitja. Az időközben elkészült jelenléti ív alapján megállapítja, hogy a szavazásra jogosult küldöttek és tisztségviselők több mint fele megjelent (13-ból 10 fő, - 76,9%), és a megjelent küldöttek a társulat működési területének (ha) több mint felét képviselik (6.558 ha-ból 4 738 ha, - 72,2%), így a küldöttgyűlés határozatképes.

**Csató András** megállapítja, hogy a küldöttgyűlés összehívása a jogszabályok és az alapszabály rendelkezéseinek megfelelően történt, tekintettel arra, hogy az intéző bizottság elnöke a küldöttgyűlés időpontját 8 nappal megelőzően megküldte a meghívót a küldöttgyűlés tagjainak, a területileg illetékes megyei kormányhivatalnak, a vízügyi igazgatási szervezetnek, a társulatok érdekképviseleti szervezetének és egyúttal a települési Jegyzők közreműködését kérve közzétette (közzétételét kérte) a meghívót a területileg illetékes települési önkormányzatok hirdetőtábláján.

**Csató András** javasolta, hogy a Küldöttgyűlés a meghívóval együtt kiküldött pontokat vegye napirendjére. Egyúttal a küldöttgyűlés jegyzőkönyvvezetőjének Péterdi Zsófiát, a jegyzőkönyv hitelesítőinek pedig Völler Zoltán és Oliver Hahnenkamm urakat javasolja.

A küldöttgyűlés megvitatta a napirendi pontokra vonatkozó írásbeli és a jkv.-ezésre vonatkozó szóbeli előterjesztést, majd ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4 738/4 738** arányú **igen** szavazata mellett meghozta az alábbi határozatot:

**1/2018.(05.25.) sz. határozat**

1. ***„A küldöttek a küldöttgyűlés jegyzőkönyvvezetőjének Péterdi Zsófiát, a jegyzőkönyv hitelesítőinek pedig Völler Zoltán és Oliver Hahnenkamm küldött urakat választják meg.”***
2. ***A küldöttgyűlés a meghívóban feltüntetett napirendet elfogadja, így a Küldöttgyűlés az alábbiakat tárgyalja meg:***

* **1./ Napirendi pont.**

**Beszámoló az elmúlt ülés óta történt eseményekről.**

Írásbeli előterjesztés a meghívóhoz csatolva, és honlapon közzé téve.

* Beszámoló a két ülés közti eseményekről.

Előterjesztő: Völler Zoltán igazgató

* **2./ Napirendi pont.**

**Beszámoló a 2017. évi feladatterv végrehajtásáról**

Írásbeli előterjesztés és mellékletei meghívóhoz csatolva, és honlapon közzé téve.

* Előterjesztés a 2017 évi feladatok végrehajtásáról.

Előterjesztő: Völler Zoltán igazgató

**- 3. Napirendi pont.**

**2017. évi gazdálkodásról készült egyszerűsített mérlegbeszámoló megtárgyalása és elfogadása**

Írásbeli előterjesztés és mellékletei meghívóhoz csatolva, és honlapon közzé téve.

* Egyszerűsített éves beszámoló 2017
* Kiegészítő melléklet 2017
* Főkönyvi kivonat 2017

Előterjesztő: Völler Zoltán igazgató

* **4./ Napirendi pont.**

***Mérleg szerinti eredmény felhasználása.***

Szóbeli előterjesztés.

Előterjesztő: Völler Zoltán igazgató.

**- 5./ Napirendi pont.**

**2018. évi feladatterv előterjesztése és jóváhagyása.**

Írásbeli előterjesztés és mellékletei meghívóhoz csatolva, és honlapon közzé téve.

* Előterjesztés a 2018 évi feladatokra.

Előterjesztő: Völler Zoltán igazgató.

* **6./ Napirendi pont.**

**Elkülönítetten nyilvántartott vagyon.**

Írásbeli előterjesztés a meghívóhoz csatolva, és honlapon közzé téve.

* Előterjesztés.

**Előterjesztő: Völler Zoltán igazgató.**

* **7./ Napirendi pont.**

**Taglista frissítése.**

Írásbeli előterjesztés a meghívóhoz csatolva, és honlapon közzé téve.

* Előterjesztés.
* Taglista

Előterjesztő: Völler Zoltán igazgató.

* **8./ Napirendi pont.**

**Egyebek.**

Kérdések, interpellációk, bejelentések

**Csató András** az intéző bizottság elnöke felkéri Völler Zoltán urat a társulat igazgatóját a küldöttgyűlés levezetésére. Völler Zoltán a felkérést elfogadja, és át veszi a társulat elnökétől a levezető elnöki teendőket.

Ezt követően kerül sor a meghívóban feltüntetett napirendi pontok tárgyalására.

**1./ Napirendi pont. Beszámoló az előző küldöttgyűlés óta eltelt időszak eseményeiről.**

**Völler Zoltán** igazgató ismerteti a jelenlévőkkel a 2017. évi küldöttgyűlés óta bekövetkezett jelentősebb eseményeket. Az ismertetés során az alábbi főbb témakörökről tartott részletes tájékoztatót, és adott választ a velük kapcsolatban elhangzott kérdésekre:

1. Vízitársulatok helyzete, jogi szabályozás jelenlegi állása, várható perspektívák.

A térségi vízrendezési feladatok ellátására még nem alakult ki kormányzati álláspont, ezért a jogi szabályozása sem történt meg ezen ideig. Addig a gazdák öntevékeny finanszírozásával valósulhatnak meg a vízrendezési és vízkár elhárítási feladatok. Ahol ezt a helyi vízitársulatok meg tudják szervezni, - elsődlegesen a nagy területen gazdálkodó szervezetek bevonásával, ott működő társulatok tevékenykednek.

1. Taglista körüli zavarok, cégbírósági előírás.

Jogszabály előírása, hogy a taglistát, mint az Alapszabály mellékletét évente frissíteni kell a Küldöttgyűlésnek. Jogtanácsosunk bevonásával ennek előkészítése megtörtént, elfogadását követően a szükséges bejelentést a cégbíróság felé megtesszük.

1. Társulati művek helyzete, érték meghatározása, annak nyilvántartása.

Szintén jogszabályi kötelezettségünk, hogy a társulati művek értékét elkülönítetten kell nyilván tartani a társulat vagyonától, amennyiben azok nem képezik a társulat vagyonát, de megbízás alapján felelősen üzemelteti azokat. Társulatunk speciális helyzetéből adódik, hogy úgy állami mint magán tulajdonú műveket üzemeltet, de azokat bonyolult szerződés jogi kapcsolatban egy jogi személytől vett át üzemeltetésre. A vagyon elemek értékének a nyilvántartására és értékének a frissítésére a rendelkezésünkre álló információk alapján önálló napirendi pontban teszünk eleget.

1. Csatorna fenntartási és belvíz átemelési tevékenység.

Folyamatosan végeztük az év során olyan szinten, hogy a vízjogi üzemeltetési engedélyben rögzített paramétereknek mindenkor eleget tudjunk tenni. Önálló napirendi pontban számolunk be az e körben végzett tevékenységünkről.

1. Vízjogi üzemelési engedélyünk történései.

A 2011 óta húzódó közigazgatási hatósági, - bírósági, - rendőrségi, - ügyészségi eljárások 2017-ben lezárultak, és minden fórumon megállapították, hogy a jogszabályi előírásokat betartva szakszerűen végezzük a jogerős vízjogi üzemelési engedélyünk alapján a Balaton-Nagyberek belvíz öblözet vízkormányzását.

1. Vízjogi perek lezárása, eredménye (Balaton, Keleti Főcsatorna, Nyugati Övcsatorna stb.).

A jogerős vízjogi engedélyünk alapján közigazgatási és bírósági eljárásokban törekszünk az abban foglaltak biztosítására, és az azzal ellentétes hatósági döntések szinkronizálására.

1. Egyéb külvizek betörésének és bevezetésének jogi, műszaki rendezése (Lengyeltóti Rice csatorna, Fonyód Napsugár utcai belvíz átemelő szivattyú telep stb.).

Az immár egyértelmű vízjogi engedélyünk alapján a belvizeket vízkormányozzuk, a külvizek ellen védekezünk.

Ennek jegyében üzleti megállapodások megkötésével fogadunk be külvizeket, és a rendelkezésünkre álló műszaki kapacitásokkal azokat térítés ellenében elvezetjük. Ahol ilyen megállapodásra nem tudunk jutni, ott védekezünk a szó jogi és technikai értelmezése alapján egyaránt.

A küldöttgyűlés részletesen megvitatta az előterjesztést, majd ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**2/2018.(05.25.) sz. határozat**

***„A küldöttgyűlés a két ülés közti eseményekre vonatkozó beszámolót elfogadja.”***

**2. Napirendi pont:** **Beszámoló a 2017. évi feladatterv végrehajtásáról.**

**Völler Zoltán** a küldöttgyűlés levezető elnöke ismerteti a jelenlévőkkel az intéző bizottság írásbeli előterjesztését. Az előterjesztést és a mennyiségi adatokat a finanszírozási helyzettel együtt a küldöttetek részletesen megvitatták.

**Oliver Hahnenkamm** FB Elnöke előadja, hogy a beszámolót az FB megtárgyalta, és elfogadásra javasolja.

A küldöttgyűlés részletesen megvitatta az előterjesztést, majd ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**3/2018.(05.25.) sz. határozat**

***„A küldöttgyűlés a 2017. évi feladatterv végrehajtásáról szóló írásos beszámolót 2 325 873 nm csatorna felület kaszálásáról és egyedi projektekben megvalósult egyéb gondozásáról és 4 469 400 m3 belvíz átemelésével elfogadja.”***

**3. Napirendi pont:** **A 2017. évi gazdálkodásról készült egyszerűsített mérlegbeszámoló megtárgyalása és elfogadása**

**Völler Zoltán** a küldöttgyűlés levezető elnöke ismerteti a jelenlévőkkel az intéző bizottság előterjesztését, amelyet a küldöttetek részletesen megvitatnak.

Vissza utal a 2017. évi feladatterv teljesítésének ismertetésére, melyben részletesen kifejtette, hogy a csatorna fenntartási tevékenység szűkös forrásait az előző évek eredmény tartalékának felhasználására alapozva egészítették ki, valamint 2016. évi szolgáltatás nyújtás 2017. évi megrendelő általi befogadásával sikerült a pozitív eredményt elérni . Ez biztosította a keletkezett tárgy évi eredményt.

**Oliver Hahnenkamm** FB elnök előadja, hogy a FB támogatja a mérleg beszámoló elfogadását.

A küldöttgyűlés részletesen megvitatta az előterjesztést, majd ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**4/2018.(05.25.) sz. határozat**

***„A küldöttgyűlés a Társulat 2017. évi beszámolóját 113 635 eFt mérleg főösszeggel, eredmény kimutatását pedig 95 172 eFt nettó árbevétel mellett, 20 630 eFt adózott eredménnyel elfogadja.”***

**4. Napirendi pont:** **2017 évi mérleg szerinti eredmény felhasználása**

**Völler Zoltán** a küldöttgyűlés levezető elnöke szóban ismerteti a jelenlévőkkel a 2017. évi eredmény felhasználására vonatkozó javaslatot.

**Oliver Hahnenkamm** FB elnök előadja, hogy a FB támogatja a mérleg beszámoló elfogadását.

A küldöttgyűlés részletesen megvitatta az előterjesztést, majd ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**5/2018.(05.25.) sz. határozat**

***A küldöttgyűlés a Társulat a 2017. évi adózott eredményét (20 630 eFt-ot) eredménytartalékba helyezi. .***

**5. Napirendi pont. A 2018. évi feladatterv jóváhagyása**

**Völler Zoltán** a küldöttgyűlés levezető elnöke ismerteti a jelenlévőkkel az Intéző Bizottság - a feladatokat finanszírozó Hubertus Agráripari Bt. - valamint a Felügyelő Bizottság közti egyeztetések eredményeképpen véglegesített előterjesztését.

A lényeges változtatásokat az előterjesztés tartalmazza, melynek elemeit szóban is megismételt.

**Oliver Hahnenkamm** úgy is mint a finanszírozó Hubertus Agráripari Bt cégvezetője, és úgy is, mint a társulat FB elnöke, - elfogadásra javasolja az előterjesztésben foglaltakat.

A Küldöttgyűlés részletesen megvitatta az előterjesztést.

**Bene Zsolt** FB tag aggodalmának adott hangot az elmúlt évek tendenciájával kapcsolatban, miszerint a csatornák kaszálása, mind mennyiségben (db), mind területben (sáv szélesség) folyamatosan csökken. Megállapítja, hogy ha egy csatorna kaszálása egy évben kimarad, vagy partjának szárzúzott sávszélessége csökken, akkor a következő évben az már bokrosodik, több év esetén fásul. Ez a végezhető munka minőségét rontja, költségeit növeli, és a csatorna állapota, és az erőgépek is sérülnek (egy vissza pillantó tükör 250 eFt, és bokros sávban óhatatlan a törése). Javasolja a tendencia megfordítását, hogy érjük el a korábbi évek fenntartottságának a szintjét.

**Csató András** IB elnök felveti a tervezett elszámolás kapcsán, hogy a havonta megállapításra kerülő egység árak kérdését indokoltnak látja a gazdasági eseményben Vevő minőségben szereplő Hubertus könyvvizsgálóival történő egyeztetését.

Korábbi időszakban jogi szakértő bevonásával megállapításra került, hogy a Hubertus és a VT nem kapcsolt vállalkozások, de a Hubertus oldaláról bevont új könyvvizsgálóval is szükségesnek látja a konkrét elszámolási forma egyeztetését.

Ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**6/2018.(05.25.) sz. határozat**

***A küldöttgyűlés megtárgyalta a 2018. évi feladatok meghatározására vonatkozó előterjesztést, és az abban foglaltakat az alábbiak szerint hagyja jóvá:***

***1.)***

***- Közfeladatok ellátását, és a vízjogi üzemelési engedélyben foglalt csatorna fenntartási kötelezettségek végrehajtását havi megrendelésekben foglalt műszaki tartalommal hajtsa végre a társulat.***

* ***A megrendelésben rögzítendő feladatok vízjogi üzemelési engedélynek való megfeleltetését a Megrendelő műszaki ellenőre és a VT ügyvezetése közösen felügyeli.***
* ***Vita esetén haladéktalanul egyeztetni kell az ügyvezetésnek a Megrendelőjével és annak műszaki ellenőrével.***

***2.)***

***- Kéri a Küldöttgyűlés a csatorna fenntartottság fokozását úgy a kaszálásra kijelölt csatornák volumenének, mint azokon a művelési szélesség növelésének a tekintetében.***

* ***Felkéri a Küldöttgyűlés a Megrendelő Hubertus és a Vállalkozó VT képviselőit, hogy a havi megrendelések rögzítésénél erre a Küldöttgyűlési elvárásra legyenek tekintettel.***
* ***Felkéri a Küldöttgyűlés az Intéző Bizottságot, hogy a 2018. évi feladatok végrehajtásáról készülő beszámolóban ennek alakulására térjen ki!***

***3.)***

***- Felkéri a Küldöttgyűlés a társulat elnökét, hogy a tárgyévi vállalkozási szerződésnek a havi elszámolására, és a havonta változó egységár képzésére vonatkozóan szerezze be a Megrendelő Hubertus Bt. könyvvizsgálójának szakvéleményét.***

* ***Ebben kerüljön rögzítésre, hogy az alkalmazott elszámolás megfelel a vonatkozó pénzügyi, számviteli előírásoknak.***
* ***Kéri a Küldöttgyűlés, hogy a társulat elnöke a megállapításokat terjessze az IB következő ülése elé, indokolt esetben az FB bevonásával.***

***4.)***

***Belvíz átemelési tevékenység végzését vállalkozási tevékenység keretében végezze a társulat. A megkötendő szerződések alapján kiszámlázásra kerülő számla ellenértéke nyújtson fedezetet a felmerülő önköltségre, valamint 7 % marginra!***

***Pénzügyi fedezetét a szerződés szerinti havi számlákkal, és a szolgáltatásra igényt tartó egyéb szervezetekkel kötendő megállapodás alapján kiállítandó számlákkal kell biztosítani.***

**6. Napirendi pont:** **Üzemeltetésre átvett vagyon elkülönített nyilvántartása**

**Völler Zoltán** ismerteti az erre vonatkozó jogszabályi előírást *(Vízitársulatokról szóló 2009 évi CXLIV. tv. 1.§. 4.) és 33.) pontja, - 30.§.(1) g.) pontja, - és a 42.§.(4) bekezdése).* Korábbi években a mérlegbeszámoló szöveges mellékletében történt utalás arra, hogy az ennek történő teljes körű megfeleltetést az állami tulajdon felett tulajdonosi jogokat gyakorló szervezet elzárkózása miatt nem lehetett biztosítani. A vízgazdálkodási tv 2013 évi módosítása után már nincs annak realitása, hogy az állami tulajdon vonatkozásában az érték megállapítására érdemi tárgyalásokat lehetne lefolytatni a tulajdonosi jogok gyakorlójával.

A rendelkezésre álló információk alapján a Küldöttgyűlés az előterjesztésben foglaltak szerint meghozta határozatát az elkülönített vagyon nyilvántartásáról.

Az azóta eltelt időszak változásairól az előterjesztésben szereplő határozati javaslat szerint javasolja az IB a jogszabály szerinti kötelező éves frissítést.

**Oliver Hahnenkamm** FB elnök előadja, hogy a FB támogatja az elkülönített vagyon előterjesztés szerinti nyilvántartását és frissítését.

Ezt követően a küldöttgyűlés részletesen megvitatta az előterjesztést, majd ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**7/2018.(05.25.) sz. határozat**

***A Küldöttgyűlés a 2016. évi Küldöttgyűlésen megtárgyalt, majd 2017 évi Küldöttgyűlésen megerősített előterjesztéshez csatolt táblázat alapján változatlan 715 098 eFt összértékben erősíti meg a 426 tételből álló társulati művek elkülönítetten kezelt értékét 2018. évre aktualizálva változatlan megkötésekkel:***

* ***A lista nem tartalmazza az ingatlanok értékét.***
* ***A lista nem tartalmazza az állami tulajdonú vízi létesítmények értékét.***
* ***A lista a Hubertus Bt.-től üzemeltetésre átvett vízi létesítmények bekerülés kori nettó aktivált értékét tartalmazza.***
* ***A lista semmiképp nem lehet napi piaci érték alapja.***

**7. Napirendi pont. A taglista frissítése.**

**Völler Zoltán** a küldöttgyűlés levezető elnöke ismerteti a jelenlévőkkel az intéző bizottság előterjesztését.

Ezt követően a küldöttek száma szerint számított **10/10** arányú **igen** szavazata és a küldöttek által képviselt terület aránya szerint számított **4738/4738** arányú **igen** szavazata mellett meghozta az alábbi határozatot:

**8/2018.(05.25.) sz. határozat**

***A Küldöttgyűlés jóváhagyja az előterjesztés mellékletét képező frissített taglistát, és felkéri az ügyvezetést, hogy gondoskodjon a megfelelő formában történő cégbírósági beadásáról!***

**9. Napirendi pont:** **Egyebek.**

Völler Zoltán igazgató megkérdezi a jelenlévőket, hogy kérdésük, bejelentésük, tájékoztatásuk a társulat munkájával kapcsolatban van-e?!

Egyéb észrevétel és kérdés nem lévén tájékoztatja a Küldöttgyűlést, hogy a napirendi pontok megtárgyalása befejeződött. A levezetést vissza adja Csató András társulati elnöknek.

**Csató András társulati elnök**: megköszöni a részvételt, és a határozatok meghozatalát elősegítő javaslatokat, valamint az ügyvezetés egész éves szakmai munkáját.

Ezt követően a küldöttgyűlést bezárja.

K.m.f.

**Völler Zoltán Oliver Hahnenkamm**

jegyzőkönyv-hitelesítő jegyzőkönyv-hitelesítő

**Péterdi Zsófia**

jegyzőkönyvvezető